Dumblis (Šilutės r.)
Dumblis – ežeras vakarų Lietuvoje, Šilutės rajone, apie 4,5 km į šiaurės vakarus nuo Rusnės, Nemuno deltoje. Ežero ilgis iš šiaurės vakarų į pietryčius – 1,56 km, plotis – iki 0,22 km. Ežero vandens lygis yra žemiau jūros lygio 1,1 m – žemiausia Lietuvos vieta. Krantai žemi, plačiai užpelkėję, gausiai apaugę krūmynais. Šiaurine pakrante teka Dumblelė, už jos telkšo virtinė žuvininkystės ūkio tvenkinių, į pietus plyti Uostadvario pievos. Priklauso Nemuno baseinui. Į šiaurės vakarus įsikūręs Uostadvario kaimas.